b'\n_START_ARTICLE_\nJosip Zurc\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli se je izu\xc4\x8dil za mesarja in po odslu\xc5\xbeenju voja\xc5\xa1kega roka prevzel gostilno pri \xc5\xa0temburju v Kandiji. Postal je tudi spreten veterinar-samouk. Hkrati se je udejstvoval v javnem \xc5\xbeivljenju: bil je 25 let \xc5\xbeupan najve\xc4\x8dje kranjske ob\xc4\x8dine \xc5\xa0mihel-Stopi\xc4\x8de, 27 let na\xc4\x8delnik ob\xc4\x8dinskega cestnega odbora, 18 let predsednik okrajnega \xc5\xa1olskega sveta. Leta 1913 je bil izvoljen na listi SLS v zadnji kranjski de\xc5\xbeelni zbor v kme\xc4\x8dki kuriji za sodne okraje Novo mesto, Kostanjevica na Krki in Kr\xc5\xa1ko. Po njegovi zaslugi je dobila Kandija \xc5\xbeelezni\xc5\xa1ko postajali\xc5\xa1\xc4\x8de, zgrajen je bil \xc5\xbeelezobetonski most v Vavti vasi, preurejena cesta v \xc5\xa0empeter (danes Oto\xc4\x8dec) ter zgrajenih ve\xc4\x8d novih \xc5\xa1olskih poslopij. Od ustanovitve pa do smrti je bil predsednik Gostilni\xc4\x8darske zadruge v Novem mestu. Bil je duhovit in zelo priljubljen. Veliko pozornost je zbudil 1908, ko je na Dunaju ob 60-letnici vladanja cesarja Franca Jo\xc5\xbeefa jezdil v dragoceni usko\xc5\xa1ki uniformi z de\xc5\xbeelno trobojnico v rokah na \xc4\x8delu \xc5\xa1tevilnega zastopstva kranjske de\xc5\xbeele. Leta 1926 je bil odlikovan z jugoslovanskim redom Svetega Save 5. razreda.'